ni'o mi pu jinvi lo du'u mi ca ba'o jinga fi la palci termafyfe'i kei gi'e gunka fi'o camzma ro lo me lo purci moi .i ku'i mi pu na te sidbo lo du'u ma kau ni lo mi bradi ka'e palci .i by finti lo cnino tadji be lo nu catra lo mi za'i prami lo melbi ke maxpre nixli kei gi'e za'u re'u gasnu lo nu lo ka'amru cu katna pagre lo mi xadni ja'e lo nu mi zilka'a lo re xadba .i za'u re'u ku lo tincyzba cu sidju mi gi'e zbasu se va'u mi lo xadni co tinci fau lo nu lasna lo mi tinci birka jo'u lo mi tinci tuple jo'u lo mi tinci stedu xy lo cidyterjo'e te zu'e lo nu mi kakne lo ka ru'u muvdu tai lo xagdu'i be lo me lo purci moi .i ku'i ui nai ca ku mi na se besna .i ja'e bo mi ba'o cirko pi ro lo mi ka prami lo bi'u nai maxpre nixli .i je mi pu na se vajni lo du'u xu kau mi spebi'o ny .i ru'a ny za'o xabju fi'o kansa lo laldo ninmu gi'e fau bo denpa lo nu mi klama ny